#IncwadiKaBaba: Kubalulekile ukuba wungqo empilweni | News24
#IncwadiKaBaba: Kubalulekile ukuba wungqo empilweni
Durban - Wonke umuntu uzalwa efumbethe ithalente kanye nekhono lakhe, ngakho-ke kubalulekile ukuzazi ukuthi wena ungubani, ungazami ukuzenza abanye abantu.
Kubalulekile ukuba wungqo kukhona konke okwenzayo empilweni yakho.
Akekho umuntu ozalwa ngephutha, wonke umuntu unenhloso okumele ayifeze la emhlabeni hhayi ukuthi ufane nomuntu othize ngoba lokho kuyokwenza ube ilulwane ugcine ungazazi ukuthi ungubani futhi ufunani empilweni.
Uzokhula ufinyelele eminyakeni yokuba ibhobhodleyana lapho uphakathi kokuba ingane nokuba umuntu omdala leso sigaba sibalulekile kakhulu empilweni yomuntu. Ilapho impilo yomuntu iqhakamba khona noma ifadalala khona.
Mina ngizowenza ngokwethembeka umsebenzi wami wokukukhulisa ngendlela efanelekile. Ngizokondla, ngikufundise, ngikuyale ngisho usuphambuka endleleni yokulunga, kodwa ngeke ngikuphilele impilo yakho.
Kukuwe ukuzikhethela ukuthi ufuna ukuba nempilo enjani futhi konke lokhu ukufunda ngokuyiphila impilo. Asikho isikole lapho umuntu efundiswa khona ukuphila. Akufani nasesikoleni lapho uma ufeyilile unethuba lokwenza izilunguso.
OLUNYE UDABA:#IncwadiKaBaba: Nginguyihlo ngiyakuyala ndodana yami
Usuke unenhlanhla uma usheshe wafunda ngamaphutha akho wase ucela usizo ukuze ukwazi ukuwalungisa.
Iminyaka yokuba ibhobhodleyana ifika nezinselelo eziningi okubalwa kuzo abangani; besilisa nabesifazane. Ukuthanda osaziwayo nokuba nemizwa yothando nabesifazane. Okuhle ngabangani ukuthi uyakwazi ukuzikhethela bona ukuze babe sempilweni yakho.
Angikaze ngilibone ithuna lomuntu okuthiwa wafa ngenxa yokuthi akanabo abangani. Engikushoyo ukuthi abangani kumele kube ngabantu abanomqondo onenqubekelaphambili nabaliqondayo iphupho lakho hhayi abantu abazokuholela eweni.
Baningi abantu abasemajele ngenxa yabangani, baningi asebedlulile emhlabeni ngenxa yabangani baningi futhi abaphumelele ngenxa yabangani. Yenza isinqumo esiphusile ngempilo yakho ubenakho engqondweni ukuthi ubaba nomama bayakuthanda.
Ngiyaye ngifise nami sengathi wayekhona umuntu owayengikhuthaza empilweni yami ukuba ngingabi nokwesaba ukuhamba indlela yami ngedwa. Ngibe nesibindi sokuyimela into yami futhi ngenze lokhu okuzongiphumelelisa.
Yingakho kubalulekile kimina ukukukhuthaza ukuba ube ngungqo futhi ungazenyezi ngalokho.